མཐུ་ཆེན་ལྡན་པ་

མཐུ་ཆེན་ལྡན་པ་ནི་ཤེས་རབ་ཀྱི་ཕ་རོལ་ཏུ་ཕྱིན་པའི་སྟོབས་དང་ལྡན་ཞིང་མཐུ་ཆེན་པོ་དང་ལྡན་པའི་བྱང་ཆུབ་སེམས་དཔའ་ལ་འདོད་པ་ཞིག་ཡིན། བསམ་གཏན་དང་ལྡན་པ་ལ་སོགས་པ་བཞིས་ཀྱང་གཞན་དོན་དུ་གནས་པར་བྱེད་ཅིང་། དེ་དག་ལ་མཚན་མར་འཛིན་ཅིང་རོ་མྱང་བའི་ཚུལ་གྱིས་རྟེན་པར་བྱེད་པ་མང་ཞིང་། དེ་དག་ལ་རྒྱུན་དུ་གནས་པར་བྱེད་པ་མེད་ལ། མེད་བཞིན་དུ་ཡང་དེ་དག་ལ་འཇུག་པ་ཞིག་ཡིན།
 ནང་དོན། 
སྒོམ་ལམ་གྱི་རྩེ་སྦྱོར།
མཐུ་ཆེན་ལྡན་པ་ནི་མཐོང་ལམ་གྱི་རྗེས་སུ་བྱང་ཆུབ་སེམས་དཔའ་སྒོམ་ལམ་པ་ཞིག་ཡིན་ཏེ། "མཐུ་ཆེན་ལྡན་པ་ནི་བསམ་གཏན་དང་པོ་སོགས་བསམ་གཏན་བཞི་ལ་སྙོམས་པར་འཇུག་ཅིང་གནས་པར་བྱེད་ལ།"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར། ཞེས་གསུངས་པ་ལྟར། བསམ་གཏན་བཞི་ལ་དབང་ཐོབ་ནས་སྒོམ་ལམ་གྱི་རྩེ་སྦྱོར་བྱེད་པ་ཡིན།
ལོག་རྟོག་སྤོང་བ།
དེས་བསམ་བྱ་ལོག་རྟོག་ལ་རྟེན་པར་བྱེད་པ་མ་ཡིན་ཞིང་གནས་པ་བྱེད་པ་མེད་དེ། "རྟེན་པར་བྱེད་པ་མ་ཡིན་པ་ཉིད་ནི་གཟུང་བར་མངོན་པར་ཞེན་པ་མེད་པའི་རྣལ་འབྱོར་པས་གཟུང་བའི་རྣམ་པར་རྟོག་པ་གཉིས་སྤངས་པའི་ཕྱིར། གནས་སྐབས་དེ་ལ་གནས་པ་མེད་པས་གནས་པར་བྱེད་པ་མེད་དོ། །"སློབ་དཔོན་སེང་གེ་བཟང་པོ། སྡུད་པའི་དཀའ་འགྲེལ། ཤིང་དཔར།ཞེས་གསུངས་པ་ལྟར། གཟུང་འཛིན་གྱི་རྣམ་རྟོག་སྤངས་པས་ཞེན་མེད་ཀྱི་ཡེ་ཤེས་ཀྱིས་སྤྱོད་པ་ཡིན།
བྱང་ཆུབ་དམ་པའི་རྟེན།
"འོན་ཀྱང་བསམ་གཏན་ཡན་ལག་དང་བཅས་པ་བཞི་པོ་འདི་ནི་སངས་རྒྱས་ཀྱི་བྱང་ཆུབ་དམ་པ་མཆོག་འཐོབ་པར་བྱེད་པའི་རྟེན་དུ་འགྱུར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར།ཞེས་གསུངས་པ་ལྟར། བསམ་གཏན་བཞི་ནི་སངས་རྒྱས་ཀྱི་བྱང་ཆུབ་མཆོག་ཐོབ་པའི་རྟེན་ཡིན་ནོ། །
 མཚན་ཉིད། 
མཐུ་ཆེན་ལྡན་པའི་མཚན་ཉིད་ནི་ཡོན་ཏན་བསྒྲུབ་པའི་མཐུ་ཆེན་པོ་དང་ལྡན་པའི་བྱང་ཆུབ་སེམས་དཔའ་ཞིག་ཡིན། "ཡོན་ཏན་བསྒྲུབ་པའི་མཐུ་ཆེན་པོ་དང་ལྡན་པ་བྱང་ཆུབ་སེམས་དཔའ་དེ་བསམ་གཏན་བཞིས་ཀྱང་གནས་ཤིང་འདྲིས་པར་ཡང་བྱེད་ལ། དེའི་ཚེ་དེ་ལ་མཚན་འཛིན་གྱིས་རྟེན་པར་བྱེད་པ་མ་ཡིན་ཞིང་རོ་མྱོང་ནས་གནས་པར་བྱེད་པ་འང་མེད་མོད།"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་འཇུག་པའི་ལེགས་བཤད། ལག་བྲིས། ཞེས་གསུངས་པ་ལྟར། བསམ་གཏན་བཞི་ལ་གནས་ཀྱང་མཚན་མར་མི་འཛིན་ཞིང་རོ་མྱོང་ནས་གནས་པར་མི་བྱེད་པ་ཡིན།
 ངེས་ཚིག 
ཤེས་སྒྲིབ་སྤོང་བ།
བྱང་ཆུབ་སེམས་དཔའ་དེ་ཉོན་མོངས་པའི་ཟག་པ་ཙམ་ཟད་པར་བྱ་བའི་ཕྱིར་སློབ་པར་བྱེད་པ་མིན་ཏེ། "བྱང་ཆུབ་སེམས་དཔའ་དེ་ཉོན་མོངས་པའི་ཟག་པ་ཙམ་ཟད་པར་བྱ་བའི་ཕྱིར་སློབ་པར་བྱེད་པ་མིན་ཏེ་ཤེས་སྒྲིབ་སྤོང་དགོས་པའི་ཕྱིར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར།ཞེས་གསུངས་པ་ལྟར། ཤེས་བྱའི་སྒྲིབ་པ་སྤོང་བ་ལ་གཙོ་བོར་འཇུག་པ་ཡིན།
ཉན་ཐོས་དང་ཁྱད་པར།
ཉན་ཐོས་ལྟར་དུ་བྱང་ཆུབ་སེམས་དཔའ་རང་གི་ཟག་པ་ཟད་པར་བྱ་བའི་ཕྱིར་སློབ་པ་མ་ཡིན་ཏེ། "ཉན་ཐོས་ལྟར་དུ་བྱང་ཆུབ་སེམས་དཔའ་རང་གི་ཟག་པ་ཟད་པར་བྱ་བའི་ཕྱིར་སློབ་པ་མ་ཡིན་ནོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར།ཞེས་གསུངས་པ་ལྟར། ཉན་ཐོས་ལྟར་རང་གཅེས་ས་ནས་ཞི་བ་ཕྱོགས་གཅིག་པ་མ་ཡིན་པ་ཡིན།
 ཡོན་ཏན། 
རྨད་བྱུང་གི་ཡོན་ཏན།
མཐུ་ཆེན་ལྡན་པ་ནི་ཡོན་ཏན་ཚོགས་པའི་བྱང་ཆུབ་སེམས་དཔའ་རྨད་བྱུང་བ་ཞིག་ཡིན། "འདི་ནི་ཡོན་ཏན་ཚོགས་པའི་བྱང་ཆུབ་སེམས་དཔའ་རྨད་བྱུང་འདི་གང་ཞེ་ན། བསམ་གཏན་བཞི་དང་གཟུགས་མེད་བཞིའི་ཏེང་ངེ་འཛིན་ལ་བྱང་ཆུབ་སེམས་དཔའ་གནས་ནས་མཚན་མར་འཛིན་པའི་སྒོ་ནས་རོ་མྱང་བ་མེད་ལ།"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཞེས་གསུངས་པ་ལྟར། ཏིང་ངེ་འཛིན་ལ་གནས་ཀྱང་མཚན་འཛིན་དང་རོ་མྱངས་པ་མེད་པ་ཡིན།
ཆགས་མེད་ཀྱི་ཁྱད་པར།
"དེ་ལ་གནས་པ་རྣམས་འདོད་ཁམས་སུ་སྨོན་ལམ་བཏབ་ནས་གལ་ཏེ་ལུས་འདི་ཞིག་པར་འགྱུར་ན། འདོད་པའི་འདོད་ཆགས་དང་བྲལ་ཡང་སྨོན་ལམ་གྱི་བསམ་པ་ཇི་ལྟ་བ་བཞིན་དུ་འདོད་པའི་ཁམས་སུ་སྔར་བཞིན་དུ་ཡང་སྐྱེའོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར།ཞེས་གསུངས་པ་ལྟར། འདོད་ཁམས་སུ་སྐྱེ་ཡང་འདོད་ཆགས་མེད་པའི་ཁྱད་པར་ཡོད་དོ། །
 དཔེ་མཚོན། 
ལྷའི་ཡུལ་གྱི་དཔེ།
མཐུ་ཆེན་ལྡན་པའི་ཆགས་མེད་ཀྱི་ཁྱད་པར་ལ་དཔེ་བསྟན་པ་ནི། "དེ་ཡང་དཔེར་ན་འཛམ་གླིང་རྒྱལ་པོ་གྲགས་པ་མཐའ་ཡས་ལྟ་བུའི་མི་ཞིག་གིས་སྔོན་ཆད་ལྷའི་ཡུལ་གྱི་ལྷའི་གྲོང་ཁྱེར་མཆོག་ཏུ་སྔར་མ་ཕྱིན་པར་ཕྱིས་སོང་སྟེ། དེ་ན་ལྷ་རྣམས་ཀྱིས་ཡོངས་སུ་བཟུང་བའི་ཡུལ་དེ་རྣམས་མཐོང་ཞིང་ལོངས་སྤྱད་ནས། ངན་སེམས་ཀྱིས་ཕྱིར་འཛམ་བུའི་གླིང་འདིར་འོང་བར་གྱུར་ན་ལྷ་ཡུལ་ལ་འཆགས་པར་མི་བྱེད་པ་ལྟར།"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར། ཞེས་གསུངས་པ་ལྟར། ལྷ་ཡུལ་མཐོང་ཡང་ཆགས་པ་མེད་པ་བཞིན་ཡིན།
ཆུའི་པདྨའི་དཔེ།
"དཔེར་ན་ཆུའི་པད་མ་ཆུས་མ་གོས་པ་བཞིན་དུ། འདོད་ཁམས་སུ་སྐྱེས་ཀྱང་བྱིས་པ་འདོད་པའི་ཆོས་ལ་མི་གནས་སོ། །"ཀརྨ་པ་རང་བྱུང་རྡོ་རྗེ། མདོ་སྡུད་པའི་འགྲེལ་པ་ཡིད་བཞིན་ནོར་བུ། ལྕགས་པར།ཞེས་གསུངས་པ་ལྟར། པདྨ་ཆུས་མ་གོས་པ་བཞིན་འདོད་ཆོས་ལ་མི་གནས་པ་ཡིན།
 དམིགས་ཡུལ། 
སེམས་ཅན་གྱི་དོན།
མཐུ་ཆེན་ལྡན་པ་ནི་སེམས་ཅན་ཡོངས་སུ་སྨིན་པ་དང་སངས་རྒྱས་ཀྱི་ཞིང་ཡོངས་སུ་སྦྱང་བ་དང་ཕ་རོལ་ཏུ་ཕྱིན་པའི་ཆོས་རྫོགས་པ་དང་སེམས་ཅན་གྱི་དོན་བྱེད་པ་ཁོ་ནར་ཟད་པའི་ཕྱིར། "བདག་ཉིད་ཆེན་པོ་འདི་དག་འདོད་ཁམས་སུ་གནས་པ་ནི་སེམས་ཅན་ཡོངས་སུ་སྨིན་པ་དང་། སངས་རྒྱས་ཀྱི་ཞིང་ཡོངས་སུ་སྦྱང་བ་དང་ཕ་རོལ་ཏུ་ཕྱིན་པའི་ཆོས་རྫོགས་པ་དང་སེམས་ཅན་གྱི་དོན་བྱེད་པ་ཁོ་ནར་ཟད་པའི་ཕྱིར་རོ། །"ཅོ་ནེ་གྲགས་པ་བཤད་སྒྲུབ། སྡུད་པའི་འགྲེལ་པ་རྒྱལ་བའི་དགོངས་གསལ། ཤིང་དཔར།ཞེས་གསུངས་པ་ལྟར། སེམས་ཅན་སྨིན་པ་དང་ཞིང་སྦྱང་བ་སོགས་ཀྱི་དམིགས་ཡུལ་ཡོད་དོ། །
སྐྱེ་བ་འཛིན་པ།
"བསམ་གཏན་དེ་ལ་གནས་པའི་བྱང་ཆུབ་སེམས་དཔའ་རྣམས་གལ་ཏེ་ལས་ནི་ཞིག་པར་གྱུར་ཏེ་ཚེ་བརྗེས་ན། སེམས་ཅན་སྨིན་པ་སོགས་ཀྱི་དོན་དུ་རང་གི་བསམ་པ་ཇི་ལྟ་བ་བཞིན་དུ་འདོད་པའི་ཁམས་སུ་ཡོངས་སུ་སྐྱེ་བ་ལེན་པའོ། །"འཇུ་མི་ཕམ། མདོ་སྡུད་པའི་འགྲེལ་པ་ཡུམ་གྱི་དགོངས་དོན་ལ་འཇུག་པའི་ལེགས་བཤད། ལག་བྲིས།ཞེས་གསུངས་པ་ལྟར། སེམས་ཅན་གྱི་དོན་དུ་འདོད་ཁམས་སུ་སྐྱེ་བ་ལེན་པ་ཡིན།
 ལུང་ཁུངས།